b"\n_START_ARTICLE_\nPedro Vallana Jeanguenat\n_START_SECTION_\nBiografia\n_START_PARAGRAPH_\nVa n\xc3\xa9ixer el 29 de novembre de 1897 a la ciutat de Getxo, poblaci\xc3\xb3 situada a Biscaia._NEWLINE_Va morir el 4 de juliol de 1980 a la seva resid\xc3\xa8ncia de Montevideo, capital de l'Uruguai, on vivia exiliat.\n_START_SECTION_\nTraject\xc3\xb2ria per clubs\n_START_PARAGRAPH_\nVa iniciar la seva traject\xc3\xb2ria esportiva al club de la seva ciutat natal, l'Arenas Club de Getxo, on hi va romandre entre el 1912 i el 1929. Amb el club de Getxo aconsegu\xc3\xad guanyar la Copa d'Espanya l'any 1919, arribant a les finals els anys 1917, 1925 i 1927. Aix\xc3\xad mateix fou campi\xc3\xb3 regional de Biscaia els anys 1917, 1919, 1922 i 1927.\n_START_SECTION_\nTraject\xc3\xb2ria amb la selecci\xc3\xb3 estatal\n_START_PARAGRAPH_\nVallana va participar en el debut internacional de la selecci\xc3\xb3 de futbol d'Espanya en els Jocs Ol\xc3\xadmpics d'estiu de 1920 realitzats a Anvers (B\xc3\xa8lgica), on el combinat espanyol aconsegu\xc3\xad guanyar la medalla de plata. El jugador basc no jug\xc3\xa0 el partit de debut d'Espanya en la competici\xc3\xb3, per\xc3\xb2 s\xc3\xad la resta dels disputats._NEWLINE_Particip\xc3\xa0 en els Jocs Ol\xc3\xadmpics d'estiu de 1924 realitzats a Par\xc3\xads (Fran\xc3\xa7a), per\xc3\xb2 tot i ser una de les favorites fou eliminada en la ronda preliminar en perdre contra It\xc3\xa0lia a conseq\xc3\xbc\xc3\xa8ncia d'un autogol realitzat pel mateix Vallana._NEWLINE_La seva participaci\xc3\xb3 en els Jocs Ol\xc3\xadmpics d'estiu de 1928 realitzats a Amsterdam (Pa\xc3\xafsos Baixos) marca un r\xc3\xa8cord de participaci\xc3\xb3 per un futbolista espanyol en uns Jocs Ol\xc3\xadmpics. En aquests Jocs Vallana jug\xc3\xa0 un partit, per\xc3\xb2 es lesion\xc3\xa0 greument i no pogu\xc3\xa9 tornar a jugar en la competici\xc3\xb3. La selecci\xc3\xb3 espanyola novament fou eliminada per It\xc3\xa0lia, en aquesta ocasi\xc3\xb3 als quarts de final.\n_START_SECTION_\nTraject\xc3\xb2ria com a \xc3\xa0rbitre\n_START_PARAGRAPH_\nEl 1929 inici\xc3\xa0 la seva tasca com a \xc3\xa0rbitre a la Lliga espanyola de futbol, on fins al 1936 arrib\xc3\xa0 a arbitrar 33 partits.\n_START_SECTION_\nTraject\xc3\xb2ria com a entrenador\n_START_PARAGRAPH_\nL'any 1937 inici\xc3\xa0 la seva tasca com a entrenador de la selecci\xc3\xb3 de futbol del Pa\xc3\xads Basc, amb el qual realitz\xc3\xa0 una gira per Europa per tal de recaptar fons per al Govern Basc i el Govern de la Segona Rep\xc3\xbablica per poder afrontar les enormes despeses causades per la Guerra Civil. Amb l'ocupaci\xc3\xb3 franquista de Bilbao la selecci\xc3\xb3 realitz\xc3\xa0 una gira per Am\xc3\xa8rica del Sud, per\xc3\xb2 Vallana decid\xc3\xad abandonar la concentraci\xc3\xb3 el 1938 i s'establ\xc3\xad a la ciutat de Montevideo (Uruguai)."